કનકબહેન પાસે બાળકો અને સ્ત્રીઓ સહિત આશરે ૪૫ વિદ્યાર્થીઓ તો કાયમ શીખવા આવે છે. આટલાબધાને શીખવાડવું અને એ પણ અલગ-અલગ પ્રવૃત્તિઓ એ કંઈ ખાવાના ખેલ નથી. તમારામાં પેશન્સ ઍન્ડ પૅશન બન્ને હોય તો જ શક્ય બને. ક્લાસિસ વિશે વાત કરતાં કનકબહેન કહે છે, ‘મારી પાસે ૪૦-૪૫ વિદ્યાર્થીઓ તો કાયમ હોય. વેકેશનમાં તો ૭૦ જેટલા થઈ જાય. હું ચારકોલ, કૅન્વસ, સિરૅમિક, મિરર વગેરે પ્રકારનાં પેઇન્ટિંગ શીખવાડું છું. સ્કૂલમાં ભણતાં બાળકો એલિમેન્ટરી અને ઇન્ટરમિડિયેટની પરીક્ષા માટે મારી પાસે ડ્રૉઇંગ શીખવા આવે છે. ગ્રાફિક્સ અને ઍનિમેશનની એન્ટ્રન્સ-એક્ઝામ માટે પોર્ટફોલિયો બનાવવા હું તેમને મદદ કરું છું અને માર્ગદર્શન આપું છું. બહેનો મારી પાસે એમ્બ્રૉઇડરી અને આણા-ડેકોરેશન માટે વધુ આવે. મારી એક વિદ્યાર્થી મીરા ગોવાથી આવી હતી. મારી પાસેથી શીખીને તેણે ગોવામાં ક્લાસિસ શરૂ કર્યા અને આજે તેની પાસે પણ ઘણા વિદ્યાર્થીઓ છે.’